Vlag van Guinee - Wikipedia
Die nasionale vlag van Guinee is op 10 November 1958 amptelik in gebruik geneem. Die vlag vertoon 'n vertikale driekleur in die kleure rooi-geel-groen (die Pan-Afrika kleure), met rooi aan die vlagpaalkant.
'n Vertikale driekleur met rooi aan die vlagpaalkant, geel in die middel en groen aan die wapperkant.
2 Ander vlae
2.1 Vorige vlae
Die vlag van Guinee is afgelei van die Franse driekleur, waarskynlik omdat Guinee vroeër 'n Franse kolonie was. Die kleure van die vlag is afkomstig van die kleure van die Rassemblent Démocratique Africain, die oorheersende beweging in die tydperk van onafhanklikheidwording.
Die kleure van die Rassemblent Démocratique Africain is afkomstig van die Ghanese vlag, wat dit weer van die Pan-Afrika beweging gekry het. Die vlag van Mali vertoon ook hierdie kleure maar in omgekeerde volgorde.
Elk van die kleure het ook 'n eie simboliese betekenis wat deur die eerste president van die land, Sékou Touré, toegeken is. Rooi stel die bloed voor wat gevloei het van diegene wat geveg het in die stryd teen kolonialisme en dit stel ook die arbeid wat die volk lewer voor om vooruitgang te bewerkstellig. Geel stel die Afrika-son voor, die energie wat daarvan kom en die rykdomme van die aarde. Groen is die kleur van die vegetasie van die land; hierdie kleur stel die landbou en die vooruitgang wat daaruit voorkom asook die plattelandse lewe en die solidariteit van landbou voor. Touré het ook die drie kleure aan die drie woorde van die nasionale leuse van Guinee gekoppel, nl. Travail, Justice, Solidarité, "Arbeid, Geregtigheid, Solidariteit".
Vlag van die Unie van Afrika-state (November 1958 tot April 1961)
Vlag van die Unie van Afrika-state (April 1961–1962)
↑ "Guinea" (in Engels). Flags of the World. 2004. Geargiveer vanaf die oorspronklike op 12 Oktober 1999. Besoek op 24 Maart 2020.